HELSINGIN HALLINTO-OIKEUS		LAUSUNTO 			 		
Ratapihantie 9
00520 HELSINKI
p. 010 36 42000, f. 010 36 42079				
s-posti helsinki.hao@oikeus.fi			12.5.2010			H 00122/10		 

Oikeusministeriö
Lainvalmisteluosasto

Asia: Lausuntopyyntönne 6.4.2010, OM 5/41/2009, OM025:00/2009 
Työryhmämietintö “Teollis- ja tekijänoikeusasioiden keskittäminen markkinaoikeuteen”
(oikeusministeriön mietintöjä ja lausuntoja 2010:28)          

Mietinnön mukaan markkinaoikeuteen keskitettäisiin muutoksenhaku teollisoikeuksia myöntävien rekisteriviranomaisten päätöksistä sekä lisäksi kaikkien teollis- ja tekijänoikeudellisten riita- ja hakemusasioiden käsittely kuten myös mainittuihin asioihin liittyvien turvaamistoimiasioiden 			käsittely. Lisäksi markkinaoikeuteen ohjattaisiin valitukset Viestintäviraston verkkotunnuslain nojalla tekemistä päätöksistä. 
Markkinaoikeuteen keskitettävistä asioista alueellisissa hallinto-oikeuksissa käsiteltäviä asioista ovat valitukset kasvinjalostusoikeutta koskevista päätöksistä ja Helsingin hallinto-oikeudessa käsiteltäviä valitukset Viestintäviraston verkkotunnuslain nojalla tekemistä päätöksistä.  
Helsingin hallinto-oikeus katsoo, että näiden asioiden keskittäminen markkinaoikeuteen on perusteltua mietinnössä esitetyistä syistä.
Näiden asioiden määrän ja laadun osalta Helsingin hallinto-oikeus toteaa, että Helsingin hallinto-oikeudessa on ratkaistu verkkotunnuslain nojalla noin 60 verkkotunnuksen rekisteröintiä koskevaa valitusta. Valtaosassa asioista valitusperuste on ollut väitetty suojattu nimi tai merkki. Verkkotunnuslain mukaiset valitukset ovat hallinto-oikeudessa pieni asiaryhmä. Hallinto-oikeudessa verkkotunnusten rekisteröintiä koskevat jutut eivät ole laajoja johtuen niistä rajoituksista, jotka liittyvät tunnusmerkkioikeudelliseen arviointiin hallintomenettelyssä ja siten myös hallintolainkäytössä.   
Helsingin hallinto-oikeuden tiedossa ei ole yhtään kasvinjalostusoikeutta koskevaa hallinto-oikeuden päätöstä.
Voimaantulosäännöksiin liittyvien soveltamissäännösten osalta Helsingin hallinto-oikeus kiinnittää huomiota edellä tarkoitettuihin rajoituksiin hallinto-oikeuden tunnusmerkkioikeudellisessa arvioinnissa ja siitä johtuviin eroavaisuuksiin samanaikaisesti vireillä olevien keskitettyjen valitusten käsittelyyn verrattuna. 
Immateriaalioikeusasioiden keskittäminen markkinaoikeuteen merkitsisi sitä, että nykyään näissä asioissa keskeisessä asemassa olevan Patentti- ja rekisterihallituksen valituslautakunnan käsiteltäväksi 	jäisi vain pari hyvin pientä asiaryhmää, kuten valitukset Patentti- ja rekisterihallituksen päätöksistä yhdistys- ja säätiöasioissa. Työryhmä ehdottaa, että immateriaalioikeusasioiden markkinaoikeuteen keskittämisen yhteydessä muutoksenhaku mainittujen muiden asioiden osalta ohjattaisiin 		Patentti- ja rekisterihallituksen valituslautakunnan sijasta Helsingin hallinto-oikeuteen, mikä mahdollistaisi Patentti- ja rekisterihallituksen valituslautakunnan lakkauttamisen. 
Voimassa olevan Patentti- ja rekisterihallituksesta annetun lain 5 §:n 2 momentin mukaan rekisterihallituksen päätökseen sellaisessa asiassa, joka ei kuulu Patentti- ja rekisterihallituksen valituslautakunnan käsiteltäväksi, saa, jollei toisin säädetä, hakea muutosta valittamalla Helsingin hallinto-oikeuteen siten kuin hallintolainkäyttölaissa säädetään. Valituslautakunnassa on viime vuosina ollut vuosittain keskimäärin vain muutamia sellaisia valituksia, jotka eivät liity immateriaalioikeudellisiin asioihin. Näihin seikkoihin nähden Helsingin hallinto-oikeus pitää perusteltuna sitä, että muutosta haettaisiin mietinnössä tarkoitetussa tilanteessa Helsingin hallinto-oikeudelta. 
Työryhmä on jäsentensä enemmistön kannan mukaan päätynyt siihen, että Patentti- ja rekisterihallituksen valituslautakunta lakkautettaisiin keskittämisen tapahduttua siirtymäkauden jälkeen. Vähemmistö on kannattanut vaihtoehtoa, jossa valituslautakunta lakkautettaisiin samanaikaisesti kuin immateriaalioikeudelliset asiat keskitettäisiin markkinaoikeuteen. Helsingin hallinto-oikeus toteaa, että valituslautakunnan lakkauttamisen vaikutukset hallinto-oikeuden osalta olisivat nyt tiedossa olevien seikkojen perusteella ilmeisesti vähäiset. Tähän nähden Helsingin hallinto-oikeudella ei ole enempää lausuttavaa Patentti- ja rekisterihallituksen valituslautakunnan lakkauttamisen ajankohdasta.
Hallinto-oikeudella ei ole lausuttavaa siltä osin kuin lausuntopyyntö koskee ratkaisuvaihtoehtoja muutoksenhaun järjestämiseksi markkinaoikeuden ratkaisuihin.

Hallinto-oikeuden ylituomari		 Marjatta Mäenpää

Hallinto-oikeustuomari		 Olli Tammelin